‘পার্টিগুলোতে আউট অব প্লেস লাগে’, (আনন্দপ্লাস, ২৬-৬) শীর্ষক পরমব্রত চট্টোপাধ্যায়ের সাক্ষাৎকারে, উনি এক জায়গায় বলেছেন, ‘‘খেলা নিয়ে কমেডি আগে কখনও হয়নি। কলকাতার ময়দান নিয়ে কখনও ছবি হয়নি।’’ ১৯৭১ সালে মুক্তিপ্রাপ্ত অরবিন্দ মুখোপাধ্যায় পরিচালিত ‘ধন্যি মেয়ে’ (ছবিতে একটি দৃশ্য) তো ফুটবলকে ঘিরেই সৃষ্ট দমফাটানো হাসির ছবি। এই বিশ্বকাপের মরসুমে আজও বাঙালি সোশ্যাল মিডিয়ায় ‘ধন্যি মেয়ে’-র সঙ্গে মেসিকে জুড়ে পেনাল্টি নিয়ে মিম বা ব্যঙ্গচিত্র তৈরি করছে! আর সেই ছবির গান ‘সব খেলার সেরা বাঙালির তুমি ফুটবল’ এখনও বাঙালির মুখে মুখে ফেরে। এ ছাড়াও হাসির ছবি ‘মোহনবাগানের মেয়ে’ বা সিরিয়াস ছবি ‘স্ট্রাইকার’, ‘সাহেব’ বা ‘ইস্টবেঙ্গলের ছেলে’— এ সবই তো খেলা সংক্রান্ত। তার মধ্যে কলকাতার ময়দানও এসেছে। আবার, ১৯১১ সালে মোহনবাগানের ঐতিহাসিক শিল্ড জয় নিয়েও সাম্প্রতিক কালে ছবি হয়েছে: ‘এগারো’। তাই কথাগুলো হয়তো খুব ভেবে বলা হয়নি।